Gigi Becali nu s-a abținut când a fost întrebat despre Mircea Lucescu: "Îi mulțumesc lui Șucu!"
Universitatea Craiova a învins-o pe FCSB cu scorul de 2-0, pe teren propriu, în etapa a opta din play-off-ul Superligii României.
După meciul din Bănie, Gigi Becali a vorbit despre ceea ce urmează în sezonul viitor pentru echipa sa, dezvăluind că este încântat de varianta în care Mircea Lucescu ar ajunge în Giulești.
"Până acum vă spuneam să aduceți echipe. Acum vă spun să aduceți antrenor. Îi mulțumesc lui Șucu că îl aduce pe Mircea Lucescu. De când voiam să-mi măsor forțele cu Mircea Lucescu? A venit și Dan Petrescu. Ce Gâlcă, mă? Nu e de talia mea. Eu mă refer la antrenori - Hagi, Lucescu, Dan Petrescu, ăștia sunt de talia mea. Acum îmi pare bine că mi-ați adus antrenori cu care să mă lupt. Cu Lucescu e altceva, pot să mă bat și eu cu cineva puternic, nu?", a spus patronul de la FCSB, la Prima Sport.
Dan Șucu a anunțat public că îl vrea pe Mircea Lucescu
Prioritatea acționarului majoritar de la Rapid este Mircea Lucescu. Omul de afaceri îl asigură pe "Il Luce" de control total pe partea tehnică și sportivă și este încrezător că răspunsul va fi unul pozitiv.
"Prioritatea mea și a Rapidului în aceste zile este Mircea Lucescu. Lucrăm doar la asta! Orice altceva poate să mai aștepte. Orice alte păreri pro sau contra, la fel, pot să mai aștepte. Îl dorim pe Mircea Lucescu antrenor, manager general, după modelul fotbalului profesionist. Cum e în alte campionate puternice, să zicem Premier League.
Dacă va accepta, la dânsul va fi toată partea tehnică, sportivă. Eu sunt optimist. Săptămâna următoare am putea avea un răspuns. Poate s-a săturat și domnia sa de echipe la mii de kilometri și rămâne acasă, aici, la Rapid.
Ar însemna o garanție a performanței, o garanție că la Rapid se dorește ceva cu adevărat mare pe măsura dragostei și ambiției fanilor noștri. L-am rugat și pe domnul George Copos să ne dea o mână de ajutor dată fiind relația specială dintre cei doi.
Cu o asemenea personalitate lângă noi avem garanția că putem pleca pe un drum bun și pe partea sportivă. Vedem ce va fi zilele următoare, dar vă asigurăm, lucrăm doar pentru binele Rapidului", a spus Dan Șucu, pentru Fanatik.
Urmăriți SPORT.RO și pe Google News